欧阳修
奉使契丹道中答刘原父桑乾河见寄之作
忆昨初受命，同下紫宸朝。
问君当何之，笑指北斗杓。
共念到几时，春风约回镳。
所持既异事，前後忽相辽。
岁月坐易失，山川行知遥。
回头三千里，双阙在紫霄。
我老倦鞍马，安能事吟嘲。
君才绰有余，新句益飘飘。
前日逢吕郭，解鞍憩山腰。
僮仆相问喜，马鸣亦萧萧。
出君桑乾诗，寄我慰寄寂。
又喜前见君，相期驻征轺。
虽知不久留，一笑乐亦聊。
归路践冰雪，还家脱狐貂。
君行我即至，春酒待相邀。